बर’ रावा भारतनि दाइनथि फारिलायाव हाबनाय लोगो-लोगो बे हादरनि मोनसे सोरखारि राव जाबाय। बेखौ फोरमाय लायनो गोनां नङाब्लाबो मिथियैफोरनि थाखाय फोरमायबाय। दा बे रावखौ दांलाय-बिलिरनाय खालामनानै फोथांना लाखिनायनि बिबाना साफ्रोमबो बर’ सुबुंफोरनि मोनसे एंगारनो हायै आयदा जाबाय। नाथाय बे रावनि बाहायनाय सोदोब आरो बानानखौ नुब्ला रावा थांनानै थागोनना थाया एसे सन्देह’ जालाय लायो। बिदिनो बर’ राव बाहायग्रा सुबुंफोरा गुबुन रावनिख्रुइ बाङाइ अनजिमानि होनब्लाबो गोरोन्थि जानाय नङा। सम, थासारि आरो आबहावानि दाबि बादियै गावनि बिमा रावनि फारसे गोसो बोनाय नुनो मोनो। नाथाय बिनि गेजेरावनो जायफोरा बर’ रावखौ गावनि आंगो राव हिसाबै गोलाव समनिफ्राय बाहाय बोदों एबा गोदानै रावखौ लिरनाय-बुंनायफोराव गोसो होदों, बिसोरनि थाखाय दा समाव मोनसे गिदिर जेंना सिखांनाय बादि नुयो । बेनो जादों बर’ सोदोबनि बानान। बिसोर रोङाबालानोसो लिरो ना कम्पिउटार-मबाइल टाइप खालामनायावसो गोरोन्थि जायो ! बिदि जेंनाखौ गोबां नुनो मोननाय जायो । गोबां ससियेल मिडिया, गोनाङै फेसबुकआ इयुन जोलैफोरनि थाखाय थुनलाइ थामहिनबा राव बाहायनायनि गुवार मोनसे बिजों महरै जानाय नुनो मोन्दों । नाथाय लिरनाय बर’ सोदोबनि बानानखौ लानानै सानखांनाय फैदों। बेयो बर’ रावनि थाखाय मोजां इसारा नङा। बिदिन्थि महरै “इ” आरो “य” बाहायनायनि बेलायाव बुंनो हायो। माबे बर’ सोदोबाव “इ” आरो “य” हांखोया बाहाय जायो बिनि सायाव सोलोंनाया गोनांथार जादों। बिदिनो Short खौ गाहाय आरो Chief खौ गाहाइ होननानै लिरोब्लाबो बांसिन सुबुंफोरखौ बाहायनाय नुनो मोननाय जाया । बिदि रोखोमनि एखे रिंसारथि बर’ रावाव दंसोगारो। दा समाव माखासेफोरा लिरनायाव नुजानाय बानानफोरा रावजोंबो गोरोबा। बिदि नोजोराव बर’ थुनलाइ आफाद, बर’ रेबग्रा जथुम एबा गुबुन राव-थुनलाइ मोजां मोनग्रा आफाद-गौथुमफोरा सम-सम बानाननि सायाव सावरायज्लायोब्ला मोजां जायो । बिदि बाननानफोरखौ सुस्रांनायनि थाखाय बर’ थुनलाइ आफाद आरो बर’ रेबग्रा जथुमा गांसे आखाय बिजाब दिहुनोब्ला बानाननि जेंनाया सुस्रां जागोन होननानै साननो हायो। बे बेलायाव बर’ रावनि रोंगौसा सुबुंफोरनि हेफाजाब लानानै बर’ रावनि फारसे इयुन जोलैफोरखौ बर’ रावनि गोबां गियान होनो हाब्ला गाहाम जायो । लोगोसे गोबां सावरायमा, बर’नि पर्टेलफोराव गोबां हाबाफारि खुंनानै बे आयदानि सायाव सावरायनाया मोजां। बेल’ नङा, रावखौ लिरब्लाल’ जाया, रावखौ गोजौ थाखोयाव लांनो रावखान्थियाबो जोबोर गोनांथार। अब्लासो बि रावा समायनासिन जागोन होननानै बुंनो हायो। बे बेलायाव बयबो बर’ सुबुंफोरानो गावजों-गाव हेफाजाब होलायनांगोन, अब्लासो बर’ रावा गोजौ थाखोनि राव जाहैगोन।